Diari Oficial de la Generalitat Valenciana


Sumari del DOGV 7752, del 04-04-2016 (2016/2171)

RESOLUCIÓ de 30 de març de 2016, del director general de Comerç i Consum, per la qual es declaren zones de gran afluència turística de la ciutat de València la zona Centre i la zona Ciutat de les Arts i de les Ciències. ZGAT 04/2016.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7752

Data del DOGV
:   04-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2171


Data del document
:   30-03-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ de 30 de març de 2016, del director general de Comerç i Consum, per la qual es declaren zones de gran afluència turística de la ciutat de València la zona Centre i la zona Ciutat de les Arts i de les Ciències. ZGAT 04/2016.  
  
 [2016/2171]  
Antecedents de fet  
Primer. El dia 12 de febrer de 2016 es va registrar l'entrada d'un escrit de l'Ajuntament de València pel qual es sol·licita a aquesta Direcció General de Comerç i Consum la revocació de les actuals zones de gran afluència turística, declarades en la ciutat de València en virtut de les resolucions de la directora general de Comerç i Consum de la Conselleria d'Indústria, Turisme i Ocupació, de dates 7 de gener de 2013 i 21 de maig de 2015. En aquest escrit es demanava l'aprovació simultània, amb caràcter permanent i sense subjecció a cap època estacional, de les següents:  
- Zona Centre. Coincident amb el districte municipal número 1 (Ciutat Vella), i  
- Zona Ciutat de les Arts i de les Ciències. Formada per l'agrupació de dos barris: el barri número 7 (Ciutat de les Arts i de les Ciències), del districte 10 (Quatre Carreres), i el barri número 5 (Penya-roja), del districte 12 (Camins al Grau).  
Segon. A la sol·licitud s'adjunta el certificat del secretari general de l'Ajuntament de València on s'arreplega l'acord de la Junta de Govern Local, de 5 de febrer de 2016, consistent a revisar les zones de gran afluència turística del municipi (d'ara en avant ZGAT) i d'instar l'Administració Autonòmica per la seua modificació.  
En el mateix Acord s'incorpora l'informe del Servei de Comerç i Abastiment, de data 4 de febrer de 2016, on s'arrepleguen els antecedents necessaris per a l'adopció de l'acord, entre els quals cal destacar els informes de l'Oficina d'Estadística de l'Ajuntament de València, de 20 de gener i 4 de febrer de 2016, i de l'Agència Valenciana del Turisme, de 2 de febrer de 2016, i també els plans que delimiten l'extensió de les dues zones a què s'estén la petició.  
Tercer. Igualment, en el certificat consta que s'ha complit el tràmit d'audiència al Consell Local de Comerç de València òrgan en què s'integren les entitats més representatives del sector en l'àmbit local i autonòmic, i en el si de les quals aquestes entitats van recolzar quasi per unanimitat la proposta consensuada de declaració de dues zones de gran afluència turística, i incorporant l'annex subscrit per la representació de l'Associació Nacional de Grans Empreses de Distribució.  
Amb posterioritat, en data 18 de febrer de 2016, l'entitat València Natura Park, SL, s'ha personat en el procediment, per considerar que els seus interessos resultaran afectats per la resolució que es puga dictar en l'expedient sobre declaració de dos ZGAT de la ciutat de València.  
  
Quart. La regulació de declaració de ZGAT continguda en la legislació bàsica de l'Estat de la Llei 1/2004, d'horaris comercials, ha patit diverses modificacions en els últims anys, arran de l'aprovació del Reial Decret Llei 20/2012, de 13 de juliol, de mesures per a garantir l'estabilitat pressupostària i de foment de la competitivitat, i de la Llei 18/2014, de 15 d'octubre, d'aprovació de mesures urgents per al creixement de la competitivitat i l'eficiència.  
El Reial Decret Llei 20/2012 va establir l'obligatorietat que la ciutat de València disposara, almenys d'una ZGAT aplicant els criteris establerts en el punt 4 de l'article 5 de Llei 1/2004, d'horaris comercials, i basant-se en aquest mandat es van dictar les resolucions de la directora general de Comerç i Consum de la Conselleria d'Indústria, Turisme i Ocupació, de dates 7 de gener de 2013 i 21 de maig de 2015.  
  
Quint. En l'àmbit de la Comunitat Valenciana, només en l'últim any, la Llei 3/2011, de la Generalitat, de Comerç de la Comunitat Valenciana ha sigut modificada pel Decret Llei 1/2015, de 27 de febrer, d'horaris comercials, i pel Decret Llei 1/2016, de 26 de febrer, del Consell, de modificació del Decret Llei 1/2015, de 27 de febrer, del Consell, d'horaris comercials a la Comunitat Valenciana, i de la Llei 3/2011, de 23 de març, de la Generalitat, de Comerç de la Comunitat Valenciana.  
Aquesta última modificació va causar l'Acord de 30 de novembre de 2015, de la Comissió Bilateral de Cooperació Administració General de l'Estat-Generalitat, en relació amb el Decret Llei 1/2015, de 27 de febrer, del Consell, d'horaris comercials a la Comunitat Valenciana, per la qual ambdues parts coincideixen a considerar resoltes les discrepàncies manifestades en relació a les disposicions establertes en aquest acord i conclosa la controvèrsia plantejada. Aquest acord va ser publicat simultàniament, el passat 28 de desembre de 2015, en el Diari Oficial de la Comunitat Valenciana i en el Boletín Oficial del Estado.  
  
  
Fonaments jurídics  
Primer. És aplicable la regulació establerta en els articles 21, 21 bis i 21 ter de la Llei 3/2011, de 23 de març, de la Generalitat, de Comerç de la Comunitat Valenciana, i en els articles 5.4 i 5.5 de la Llei 1/2004, de 21 de desembre, d'horaris comercials.  
Segon. L'Acord de la Junta de Govern Local, de 5 de febrer de 2016, consistent a revisar les zones de gran afluència turística del municipi i de demanar la seua modificació davant de l'Administració autonòmica, succintament es basa els fets i fonaments jurídics següents, que hi ha en l'expedient remés:  
1. La modificació de la normativa aplicable a les ZGAT després de la seua declaració, que determina els paràmetres que permeten concretar els supòsits legals establerts en la norma bàsica estatal.  
2. La pràcticament unànime postura del Consell Local de Comerç de València i la seua proposta de consens, que fins i tot va ser proposta per les associacions de consumidors i usuaris representats en aquest.  
3. La sobrada garantia de l'oferta comercial durant els diumenges i festius a través d'altres mecanismes com són la llibertat horària d'infinitat d'establiments o la declaració anual, per la Conselleria, dels festius en què es permet l'obertura comercial.  
4. La necessitat de declarar les ZGAT observant plenament el procediment administratiu dissenyat per a això, amb la finalitat de rectificar els defectes procedimentals apreciats en la declaració de les ZGAT actualment existents.  
5. L'existència d'un pronunciament judicial en el que es va posar de manifest l'arbitrarietat en què va incórrer l'Ajuntament de València quan va aprovar la declaració de les actuals ZGAT, motivada, principalment, per l'absència, en aquell moment de criteris normatius objectius necessaris per a això.  
Pel que fa a la proposta de dos ZGAT, la sol·licitud compleix els requisits establerts en l'apartat 4.a de l'article 21, relatius a la procedència de la declaració de zona de gran afluència turística, durant tot l'any, quan s'acredite que l'ocupació de places en allotjaments i establiments turístics siga superior al 50 % en el període sol·licitat, prenent com a referència les dades de l'any immediat anterior, com consta en els informes de l'Oficina d'Estadística de l'Ajuntament de València, i de l'Agència Valenciana del Turisme.  
Igualment, la zona centre compleix els requisits establerts en l'apartat 4.c de l'article 21, perquè segons el Catàleg Estructural de Béns i Espais Protegits del municipi de València, el 75 % dels béns declarats d'interés cultural, es concentren en el districte 1 (Ciutat Vella), en el qual s'ubica la Llotja de València, el monument més visitat del municipi, que conjuntament amb el Tribunal de les Aigües han sigut declarats Patrimoni de la Humanitat.  
Les dues zones concentren la major part de museus i monuments de València. Concretament el 81 % de monuments i el 60 % dels museus, de tal manera que segons les dades disponibles en la pàgina web Turisme València, l'any 2014, l'afluència de turistes als museus i monuments de la ciutat es va elevar a un total de 5.488.534 visitants, dels quals 2.966.065 es concentren en la zona de la ciutat de les Arts i les Ciències, i 1.657.699 en la zona Centre (districte 1 Ciutat Vella), la resta, fins a 864.000, es distribuïxen en museus i monuments situats en altres zones de la ciutat.  
Tercer. La sol·licitud presentada s'ha tramitat de conformitat amb el procediment regulat en l'article 21 bis de la Llei 3/2011, de 23 de març, de Comerç a la Comunitat Valenciana, i s'hi adjunten els plànols que delimiten l'extensió de les dos zones a què s'estén la petició com a zones de gran afluència turística, així com la relació de les vies que formen els seus perímetres.  
Respecte a les al·legacions formulades per València Natura Park, SL, no poden admetre's per considerar que cap de les activitats que constitueixen el seu objecte social es veuen afectades per la decisió que s'adopte, la qual va ser consensuada i aprovada en el si del Consell Local de Comerç de València, pràcticament per la unanimitat de les entitats més representatives del sector del comerç en l'àmbit local i autonòmic que l'integren, entre els quals s'inclouen els potencials clients que pogueren tindre relació amb alguna de les activitats de l'objecte social de València Natura Park, SL.  
Quart. L'Ajuntament de València és competent per a proposar, temporalment i territorialment, l'extensió de les zones de gran afluència turística per al seu respectiu àmbit territorial, d'acord amb el que disposa l'apartat 4 de l'article 5 de la Llei 1/2004, de 21 de desembre, d'horaris comercials.  
Cinqué. És competent per a resoldre la sol·licitud la Direcció General de Comerç i Consum, d'acord amb el que disposa l'apartat 5 de l'article 21 bis de la Llei 3/2011, de 23 de març, de la Generalitat, de Comerç de la Comunitat Valenciana.  
En virtut de tot l'anterior, i fent ús de les atribucions conferides per la normativa vigent, resolc:  
  
Primer  
Deixar sense efecte la vigència de la Resolució de 7 de gener de 2013, de la directora general de Comerç i Consum, per la qual es declaren zones de gran afluència turística del municipi de València, per a tot l'any, les zones del Jardí del Túria, Marina Real i els seus accessos, Ciutat Vella i l'Eixample, i zona comercial esportiva i terciària nord, estadi Ciutat de València, y de la Resolució de 21 de maig de 2015, de la directora general de Comerç i Consum, de declaració de Zona de Gran Afluència Turística de l'avinguda de les Corts Valencianes.  
  
Segon  
Declarar com a zones de gran afluència turística del municipi de València, sense subjecció a cap època estacional, la zona Centre, coincident amb el districte municipal número 1 (Ciutat Vella) i la zona Ciutat de les Arts i de les Ciències, formada per l'agrupació de dos barris. El barri número 7 (Ciutat de les Arts i de les Ciències), del Districte 10 (Quatre Carreres), i el barri número 5 (Penya-roja), del districte 12 (Camins al Grau).  
El perímetre de la zona Centre, coincident amb el districte municipal número 1 (Ciutat Vella), el formen les vies següents: plaça Portal Nou, carrers Blanqueries, Comte de Trénor i Pintor López, plaça del Temple, carrer Tetuan, passeig de la Ciutadella, carrer del Justícia, plaça Porta de la Mar, carrers de Colom, Xàtiva i Guillem de Castro.  
El perímetre de la zona Ciutat de les Arts i de les Ciències, formada per l'agrupació de dos barris. El barri número 7 (Ciutat de les Arts i de les Ciències) del districte 10 (Quatre Carreres) i el barri número 5 (Penya-roja), del districte 12 (Camins al Grau), el formen les següents vies o elements: carrers Astúries, Riu Escalona, Joan Baptiste Muñoz i Pare Tomas Montañana, avinguda Balears, carrer Menorca, avinguda de França, pont del ferrocarril València Tarragona, antic llit del riu Túria, límit de l'Oceanogràfic, carrers Eduardo Primo Yúfera «Científic» i Antonio Ferrandis «Actor», avinguda de l'Alcalde Gisbert Rico, avinguda Professor López Piñero «Historiador», pont de l'Àngel Custodi i carrer Eduardo Boscà.  
En els carrers que configuren el perímetre de les zones s'entenen incloses les dues voreres.  
  
Tercer  
La declaració de zona de gran afluència turística mantindrà la seua vigència des de la data de publicació de la present resolució, en el Diari Oficial de la Comunitat Valenciana, i fins que no desapareguen les circumstàncies que donen lloc a la seua declaració, o bé el mateix Ajuntament faça una nova proposta de modificació de la zona de gran afluència turística, de conformitat amb els fonaments jurídics exposats.  
La present resolució no és definitiva en via administrativa i contra ella podrà interposar-se un recurs d'alçada davant de la Secretaria Autonòmica d'Economia Sostenible, Sectors Productius, Comerç i Treball en el termini d'un mes comptat des de l'endemà de la seua notificació, d'acord amb el que estableixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que els interessats puguen exercir qualsevol altre dret que estimen oportú.  
Per part de l'Ajuntament es procedirà a donar la difusió adequada a aquesta resolució, entre els interessats, i l'haurà de publicar almenys al tauler d'edictes de l'Ajuntament i en la pàgina web municipal. Igualment es comunicarà a l'Observatori del Comerç Valencià.  
  
València, 30 de març de 2016.- El director general de Comerç i Consum: Ignasi Costa Pina.